钦定古今图书集成/明伦汇编/氏族典/第362卷 > 金忠
## 钦定古今图书集成/明伦汇编/氏族典/第362卷 > 金忠

按《明外史金忠传》：“忠，鄞人，善《易》卜。兄戍通州亡，忠补
戍，卖卜燕市，市人传以为神。僧道衍称于燕王。燕王
将起兵，托疾，召忠卜，得铸印乘轩之卦，劝王举大事。
王深信之，遂预密议。燕兵起，授忠王府纪善，守通州，
进长史。燕王称帝，论佐命功，擢工部右侍郎，赞守北
京。寻召还，进兵部尚书。立世子为皇太子，命忠为东”
宫辅导官，以兵部尚书兼詹事府詹事。忠承顾问，知
无不言，然慎密不泄。凡承旨调察，无不解释者。好善
嫉恶，处僚友不持两端，退恒推让之，其长厚多如是。
十三年卒。仁宗立，追谥“忠襄。”子达，官终长芦都转运
使。忠兄华，负志节，忠欲推恩官之，辞不就。里中称为
“白云先生。”